Kegyelem nektek és békesség Istentől a mi Atyánktól és az Úr Jézus Krisztustól!

Józs 23, 14-16  
*Én most elmegyek azon az úton, amelyen minden ember elmegy. Ismerjétek el teljes szívetekből és teljes lelketekből, hogy egyetlen szó sem veszett el azokból az ígéretekből, amelyeket megígért nektek Istenetek, az ÚR! Mind beteljesedett rajtatok, nem veszett el abból egy szó sem. 15De ahogyan beteljesedett rajtatok mindaz az ígéret, amelyet Istenetek, az ÚR tett nektek, úgy fogja beteljesíteni rajtatok az ÚR minden fenyegetését is, amíg ki nem pusztít benneteket erről a jó földről, amelyet nektek adott Istenetek, az ÚR. 16Ha megszegitek Isteneteknek, az ÚRnak szövetségét, amelyet ő rendelt nektek, ha elmentek, és más isteneket tiszteltek, és azokat imádjátok, akkor föllángol majd ellenetek az ÚR haragja, és hamarosan kipusztultok erről a jó földről, amelyet nektek adott.*

Ígéret szerint megtartott Gyülekezet!

Mai igeszakaszunk egy felől egy rajtkő, amelyet már jól ismerve hátrahagy az előd, hogy most az utána jövök is elindulhassanak róla. A szövetség rajtköve, de ne csak kőtáblákra gondoljunk most!  
A kép nem teljesen pontos azért, hiszen nem csak Józsué, de a nép is elég sok tapasztalattal bír, illetve bírhatna, arról, hogy milyen is az Úr terve, az Ő tervezése.   
Személyes életemből az a pillanat jutott eszembe, mikor a kosárlabda csapatban, amelyben játszottam, először kellet éles helyzetben beállnom. A poszton át kellett vennem az elődömtől a stafétát. Nem egyszerűen csak jól kell ilyenkor játszani technikailag, hanem bele kell kapcsolódni egy jól működő rendszerbe, taktikába és abban hiánytalanul átvenni az elődtől az általa a csapatban betöltött szerepet. A terv adott, változatlan volt, nekem kellett benne megfelelő módon felismernem és teljesítenem a feladatomat.  
„Én most elmegyek” – kezdi Józsué, de nem csak elbúcsúzik és hátrahagy mindent, hanem elmondja, hogy mi az, amit ő megtapasztalt és, hogy biztos lehet benne mindenki, hogy Isten, az örök és változatlan Úr, ezeken az alapokon nem fog változtatni. Sem azokon ígéretein, amelyek áldást hordoznak, sem azokon, amik a határokat jelölik ki. Amit elmond itt Józsué az nem csak emberi, személyes tapasztalás, hanem hitvallás, amit a mennyei Atya jelentett ki a számára és értetett meg vele.   
Érzékeltük talán, hogy nem egy klasszikus búcsúzás az övé, hiszen nem kezd siránkozni, nem kezd önigazolásba, vagy a népére tekintve egyes élethelyzetek megoldásába, lezárásába. Azaz nem elrendezi az ügyes-bajos dolgokat és elköszön. A szavai egy nagy ívről, egy nagy folyamatról tanúskodnak, méghozzá a Teremtő és Gondviselő Úr tervéről.  
Józsué tudja jól, még kiválasztott, elhívott vezetőként is, hogy Isten tervei sosem csak egy emberért, egyetlen élethelyzetre szólnak. Ennél sokkal nagyobb, teljesebb ez az akarat.   
Igen, az Úr cselekszik értem, cselekszik velem, de ugyanakkor cselekszik általam is. A mi Atyánk terve az nem egyszeri, ad hoc helyzetre szóló megoldás, lezárás. Isten mindig egy folyamatot indít el. Bennünk is!  
A megtérés lehet egy nagyon konkrét élmény, de sohasem előzmény nélküli. Az ember hitéletét sem egyetlen nap határozza meg. Jézus útja, a megváltásunk útja sem egy semmiből érkező villámcsapás. A mi mennyei Atyánk, jó szülőként, sohasem csak úgy váratlanul avatkozik közbe. A folyamatoknak mindig van egy indulása, felvezetése, majd valamiként egy bemutatása is az embernek. Aztán lépésről lépésre építi bennünk és általunk is.  
Ahogyan a sámsonházai parókia lépcsőjének az építése is zajlott. Először tervezni, mérni és előkészíteni kellett. Majd a rombolása következett a rossznak, hogy a használható alapig jussunk. Ezután kereteket kellett felépíteni, kialakítani és csak ezek után indulhatott a már szemmel látható, jól érthető építés folyamata. És a sok munka után, még ott sem teljes a mű, de már az emberi szem is látja, és ünnepli a hit, a megvalósuló tervet, folyamatot. Ilyen az Isten vezetése, az Ő építkezése is, amelyet Józsué lát, már megértett, és szeretné, ha a nép se feledné.  
Mert nagyon jól tudja, hogy milyen türelmetlen, keményszívű és konok Izrael népe, az ember, mi is.   
Példálózhatunk Izrael pusztai zúgolódásaival, mikor szomjasak, vagy éhesek voltak és újra és újra csak az tudta elhagyni az ajkukat, hogy: „most, azonnal, úgy ahogyan én akarom!”. De ma is épp ezek a kiáltásoktól zeng a világ.

Mennybemenetel és Pünkösd között vagyunk. Talán bennünk is megfogalmazódik a mindennapjainkban az a türelmetlenség, ami a tanítványokban is ott lehetett ebben az időszakban, Jézus mennybemenetele és Pünkösd között, hogy: „Mikor már?”, „Uram mikor teljesíted már be ígéretedet?”, „Mikor cselekszel már?”.  
Az ember türelmetlen akarása és az Isten beteljesedő tervének íve összeütközik, nem találkozik ilyenkor és végül mi újra és újra rácsodálkozunk, hogy: „Nahát, ma sem nekem volt igazam!”. És ekkor látjuk meg csak igazán, hogy milyen az egyik és milyen a másik.   
Az ember elhatároz, fogadkozik, ígérget, aztán magyarázkodik és mást hibáztat. Isten azonban elhatároz, szeret, parancsol és ígér, diadalt arat – győz, és végül gúnyolódás helyett meghív az örömünnepre minket is.   
„*Ismerjétek el teljes szívetekből és teljes lelketekből, hogy egyetlen szó sem veszett el azokból az ígéretekből, amelyeket megígért nektek Istenetek, az ÚR!”*

Ha ezeket észre tudjuk venni, szívvel és értelemmel vallani mi is Józsuéval, akkor egyre kevesebb lesz az értetlen rácsodálkozásunk és egyre biztosabb lesz a türelmes, bizakodó hitünk. Ha viszont a türelmetlenségünkben, a követeléseinkben, a bizalmatlanságunkban maradunk meg, akkor sem marad el a visszajelzése a folyamatnak. A hibakód, ami beindítja vészjelzőt. Akkor a pusztítás és pusztulás útja fog egyre félreérthetetlenebbül körvonalazódni az életünkben. „*16Ha megszegitek Isteneteknek, az ÚRnak szövetségét, amelyet ő rendelt nektek, ha elmentek, és más isteneket tiszteltek, és azokat imádjátok, akkor föllángol majd ellenetek az ÚR haragja, és hamarosan kipusztultok erről a jó földről, amelyet nektek adott.”*  
Nem váratlan csapásként, nem hirtelen indulatból fellángoló bosszúból, hanem egyszerűen következményként, ami egyre elkerülhetetlenebb veszedelembe, kárhozatba fog elvezetni. Mert, ahol az Istennel szembeni bizalmatlanság, türelmetlenség vezeti az ember szíveket, ott ez a hitetlenség meg fog mutatkozni az ember és ember kapcsolatában is. Bizalmatlanság, veszekedés, egymás elgáncsolása, a szétszéledő nép, gyülekezet, ez lesz egyre takargathatatlanabbul jelen.  
A féltőn szerető Úrnak azonban erre az eshetőségre tekintve is van egy terve értünk. Mert Ő nem elpusztítani akar, szétszéleszteni a nyájat - ezt ki is mondta - nem a Nélküle töltött töltött örök életet, a kárhozatot szánja nekünk, hanem a Vele való ünnepet, a kegyelemből kapott örömöt.   
Éppen ezért Ő ebben az egész folyamatban az ívre tekint és azt akarja tökéletesre formálni értünk. Ez az ív pedig a szövetség íve, köteléke, amelynek ezért is szép jelképe Noé óta a szivárvány. A szivárvány íve az Isten emberekért kötött szövetségének a jele, nem valamiféle emberi mozgalom jele, vagy gyermeki színkavalkád. Annak a szövetségnek, annak az ígéretnek a pecsétje ez az ív, amely Krisztus halálával és feltámadásával lett teljessé. Látható és tapasztalható, az ember elképzeléseitől nagyon eltérő tervvé. Tökéletes és értünk véghez is vitt akarattá.

És hol is van a helyed ebben egész folyamatban? Neked akkor csak ülnöd kell és várnod, majd az Úr cselekszik? Nem egészen, de majdnem. A mi helyünk is meg van benne, mégpedig az őszinte, bűnbánő és szabadításért könyörgő hang, a kiálltás a miénk. A Szabadító Úrban bízó, valóban Őt segítségül hívó kiáltás hangja kell, hogy a mienk legyen.   
Exaudi vasárnapján erre hív minket Isten. Bíztat, hogy hall minket és meg is fog hallgatni minket. Ő Krisztusért sosem fogja befogni a fülét, ha szólsz Hozzá. Sosem fogja elfordítani rólad és a szükségeidről a szemét. Csak kiálts hozzá Krisztusba kapaszkodva és Ő véghez fogja vinni érted is, veled is az Ő tervét! Ámen